মনটা খারাপ হয়ে গেল যায়িদের। চেয়ারে কিছুক্ষণ থ মেরে বসে রইল। কিন্তু পরক্ষণেই ভাইয়ার ওপর রাগ হতে লাগল অনেক। কিন্তু কি করবে সে, ভাইয়া তো অযৌক্তিক কিছু করেনি, অবৈধ কিছুও করেননি। সেই তো কখনই ভাইয়ার সাথে বুদ্ধিতে পেরে উঠে না। চাইলে সে এখনই কম্পিউটারের কয়েকটা ফাইল ডিলিট করে দিতে পারে, কিংবা পাসওয়ার্ড বসাতে পারে, কিংবা সিস্টেম রি-স্টোর দিয়ে ভাইয়ার কয়েকদিনের কাজের বারোটা বাজাতে পারে, কিন্তু সেটা হবে অন্যায় উপায়ে প্রতিশোধ নেয়া। প্রমাণ হবে, সে বৈধ উপায়ে বুদ্ধিতে ভাইয়ার সাথে পেরে না ওঠে, অবৈধ পথে প্রতিশোধ নেয়ার দিকে পা বাড়িয়েছে। কিন্তু বৈধ উপায়েও তো ভাইয়াকে হারানোর কোনো পথ দেখছে না সে। মানে বৈধভাবে বুদ্ধিতে ভাইয়াকে হারাতে পারবে না সে, আবার অবৈধ প্রতিশোধও নিতে পারবে না।